|  |  |  |
| --- | --- | --- |
| **AKTIVITA: Didaktická hra** | | |
| **Názov: Postavme sa na čiaru** | | |
| **Predmet:** Geografia | **Gymnázium** | **Ročník:** 2 |
| **Tematický celok:** Regionálna a humánna geografia | | |
| **Téma:** Migrácia obyvateľstva | | |
| **Forma výučby:** Vyučovacia hodina v triede, najskôr individuálna, potom skupinová a v závere frontálna forma | | |
| **Ciele:** Žiak vie   * vysvetliť pojmy migrácia obyvateľstva, segregácia, nacionalizmus; * uviesť 3 dôsledky migrácie obyvateľstva; * diskutovať o dôsledkoch migrácie obyvateľstva a argumentovať svoj názor. | | |
| **Pomôcky, technika:** tabuľa | | |
| **Postup:** Učiteľ napíše na tabuľu (alebo zobrazí cez dataprojektor) dva protichodné scenáre dôsledkov migrácie obyvateľstva:   1. Migrácia v budúcnosti spôsobí, že všetky národy sa premiešajú a nájdu spôsob spolužitia. 2. Migrácia v budúcnosti spôsobí, že národy sa budú ešte viac  segregovať a napätie medzi nimi sa ešte viac vystupňuje.   Žiaci sa postavia na čiaru (priamku), napr. od tabule k stene, čelom k oknu. Pri tabuli stoja tí, ktorí sa stotožňujú s prvým výrokom, na druhom konci tí, ktorí sa stotožňujú s druhým výrokom. Medzi tieto krajné body sa postavia tí, ktorí viac alebo menej súhlasia s niektorým z uvedených výrokov. Potom sa čiara v strede pomyselne preklopí (obidvomi polovicami k sebe) a žiaci v skupinách (zástancovia dvoch rôznych názorov) spolu diskutujú, argumentujú, snažia sa pochopiť rozdielne stanovisko druhých. | | |
| **Vysvetlenie:** Migrácia obyvateľstva je aktuálna téma v geografickom vzdelávaní na gymnáziách a je tiež súčasťou prierezovej témy Multikultúrna výchova. Didaktická aktivita Postavme sa na čiaru je vhodná do záveru expozičnej časti vyučovacej hodiny, ktorá sa venuje téme migrácia obyvateľstva, keď už žiaci rozumejú pojmu migrácia obyvateľstva a jej príčinám. V rámci tejto aktivity žiaci v rámci diskusie spoznajú dôsledky (problémy) migrácie obyvateľstva. Ďalšou možnosťou je zaradiť aktivitu do motivačnej fázy vyučovacej hodiny. Aktivita rozvíja komunikačné a argumentačné zručnosti žiakov, ale tiež umožňuje učiteľovi zhodnotiť vstupné informácie a postoje žiakov k tejto téme. Potrebný čas na jej realizáciu je 20 minút. | | |
| **Didaktické rozpracovanie:**  **1. Prípravná fáza (evokácia) 3 min.**  Učiteľ uvedie problém migrácie, spýta sa žiakov, čo sa im prvé vybaví pri tomto pojme – cieľom je zistenie (v rámci diskusie), aké majú žiaci o migrácii obyvateľstva informácie, aké v nich vyvoláva tento pojem pocity ci otázky. Žiaci individuálne odpovedajú na otázky učiteľa, učiteľ môže zaujímavé a dôležité informácie zapísať na tabuľu. Ak aktivita nadväzuje na expozičnú časť vyučovacej hodiny zameranej na príčiny migrácie, učiteľ prejde rovno k realizačnej fáze aktivity.  **2. Realizačná fáza (uvedomenie si významu) 8-10 min.**  Vysvetlenie cieľa a postupu aktivity  Učiteľ predstaví cieľ aktivity – spoznať pohľad seba a svojich spolužiakov na dôsledky migrácie obyvateľstva. Učiteľ napíše na tabuľu (alebo zobrazí cez dataprojektor) dva protichodné scenáre:  1. Migrácia v budúcnosti spôsobí, že všetky národy sa premiešajú a nájdu spôsob spolužitia a  2. Migrácia v budúcnosti spôsobí, že národy sa budú ešte viac  segregovať a napätie medzi nimi sa ešte viac vystupňuje.  Učiteľ vysvetlí, že úlohou žiakov je 1-2 min. uvažovať nad týmito scenármi a potom sa postaviť na čiaru (priamku), napr. od tabule k stene, čelom k oknu. Pri tabuli stoja tí, ktorí sa stotožňujú s prvým výrokom, na druhom konci tí, ktorí sa stotožňujú s druhým výrokom. Medzi tieto krajné body sa postavia tí, ktorí viac alebo menej súhlasia s niektorým z výrokov.  Realizácia aktivity žiakmi  Po postavení sa žiakov na myslenú čiaru učiteľ žiakov vyzve, aby sa čiara v strede pomyselne preklopila (obidvomi polovicami k sebe). Učiteľ vytvorí zo žiakov, ktorí stoja najbližšie pri sebe 3-4 členné skupiny (môžu si sadnúť na zem, či okolo jednej lavice) a vysvetlí, že úlohou skupín (so zástancami dvoch rôznych názorov) je 4-5 min. spolu diskutovať, argumentovať a snažiť sa pochopiť rozdielne stanovisko spolužiakov. V skupinách najskôr každý žiak vysvetlí svoje stanovisko (ostatní ho počúvajú, neskáču mu do reči), až potom môžu o svojich postojoch diskutovať.  Učiteľ pozoruje priebeh diskusie skupín a prípadne konzultuje ich problémy.  **3. Hodnotiaca fáza (reflexia) 5 min.**  Učiteľ vyzve žiakov, aby sa vrátili do svojich lavíc. Nasleduje spoločná diskusia o výsledkoch aktivity. Učiteľ kladie otázky:   * V ktorej skupine bola diskusia najvášnivejšia? * Ako ste prijali argumenty žiakov s opačným názorom? * Ktoré najzaujímavejšie argumenty by ste chceli predstaviť? * Navrhnite ďalší (tretí) scenár dôsledku migrácie obyvateľstva? * Čo nové sme sa naučili? * Čo sme nezvládli celkom dobre? a pod. | | |
| **Skúsenosti a odporúčania:** Ak je záverečná diskusia vášnivejšia a obnažili sa citlivé miesta a emócie žiakov, je dôležité diskusiu uzavrieť neutrálne. Povedzte žiakom, že je v poriadku mať rôzny názor, pretože vyplýva aj z našich osobných skúseností, charakteru osobnosti a pod. Preto teraz diskusiu ukončujete a ak aj ešte niečo nebolo vypovedané, netreba sa už k tomu vracať. | | |
| **Zdroj:** Pike, G., Selby, D., 1994 (upravené) | | |
| **Vypracoval:** RNDr. Martina Škodová, PhD., Katedra geografie a geológie, FPV UMB v Banskej Bystrici | | |